Baba in trollie ‘wou opgetel word’Skermskoot van die video. Die man wat daarvan beskuldig word dat hy ŉ baba in ŉ Spar in Meyersdal probeer ontvoer het, het glo aan die kind se ma gesê dat die baba opgetel wou word, dis hoekom hy haar uit die winkeltrollie gelig het. “Ek was so kwaad, geskok en histeries,” het Danielle Wolff in ŉ Facebook-plasing oor die voorval gesê. Kringtelevisiebeeldmateriaal het Sondag vasgevang hoe ŉ man Wolff se agt maande oue baba uit ŉ winkeltrollie gryp terwyl Wolff vir ŉ oomblik haar rug draai om vleis te kry. Sy het die beeldmateriaal by die winkelbestuur gekry en is na die Brackendowns-polisiestasie om ŉ saak aanhangig te maak. ŉ 43-jarige man is kort ná die voorval in hegtenis geneem. AO Gerhard Cornelius, polisiewoordvoerder, het intussen aan Maroela Media bevestig dat die man ŉ werknemer van die betrokke Spar is. “Hy het Dinsdag in die Palm Ridge-landdroshof verskyn op aanklag van poging tot ontvoering. Die saak is tot 15 September uitgestel,” sê hy. Wolff het ná die voorval die beeldmateriaal op Facebook gedeel en die dag se gebeure uiteengesit, met die waarskuwing: “Jy dink dit sal nooit met jou gebeur nie”. “Ek het opgekyk en toe is sy weg,” sê Wolff. “Ek het haar in die arms van ŉ ander man gekry, haar uit sy arms gegryp en gevra wat soek hy met haar.” Die man het glo skertsend gesê dat hy verby die trollie geloop het “en my dogter se arms was in die lug, so toe tel hy haar op”. Een van die mans se kollegas het na bewering saam met hom gelag, maar Wolff sê sy het niks daarvan snaaks gevind nie. Sy was onseker wat om volgende te doen, maar voordat sy kon besluit, het die man haar weer genader om te “demonstreer” wat haar dogter gedoen het en dat sy inderwaarheid saam met hom wou gaan, aangesien sy nie gehuil het toe hy haar optel nie. “Ek was oorstelp van emosie en het eindelik besluit om die trollie opsy te sit en die voorval by die bestuur aan te meld. Die bestuur het my verseker dat hulle die werknemer sal ondervra,” sê Wolff. Volgens die bestuur het die betrokke werknemer “geen kwaad daarmee bedoel nie”. Wolff was egter nie oortuig nie. “Ek het die beeldmateriaal al soveel keer gekyk, ŉ paar sekondes later en wie weet wat kon gebeur het. Dit is ons onskuldige kinders en babas dié. Wees asseblief versigtig,” waarsku Wolff. Die hoof van Spar Suid-Afrika het intussen na die familie uitgereik om hulle en die polisie in die ondersoek by te staan.